

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและบริหารกองทุนเพื่อเพิ่มพูนความรู้ในต่างประเทศ พ.ศ. ๒๕๖๔**

**--------------------------------------------**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนเพื่อเพิ่มพูนความรู้ในต่างประเทศ ซึ่งคณะกรรมการการเงินได้พิจารณาโดยอาศัยอำนาจตามข้อ ๕๒ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และ การบัญชี พ.ศ. ๒๕๖๔   
และให้ความเห็นชอบแล้ว ในคราวประชุมครั้งที่ ๓/๒๕๖๕ เมื่อวันที่ ๒๐ สิงหาคม ๒๕๖๔

อาศัยอำนาจตามความในมาตรา ๒๓ (๒) และ (๔) แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๙/๒๕๖๔ เมื่อวันที่ ๓๐ สิงหาคม ๒๕๖๔ จึงเห็นชอบให้ออกข้อบังคับไว้ ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนเพื่อเพิ่มพูนความรู้ในต่างประเทศ พ.ศ. ๒๕๖๔”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในข้อบังคับนี้

“สภามหาวิทยาลัย” หมายความว่า สภามหาวิทยาลัยธรรมศาสตร์

“อธิการบดี” หมายความว่า อธิการบดีมหาวิทยาลัยธรรมศาสตร์

“ส่วนงาน” หมายความว่า คณะ วิทยาลัย สถาบัน สำนักงาน หรือส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย สถาบัน หรือสำนักงาน

“กองทุน” หมายความว่า กองทุนเพื่อเพิ่มความรู้ในต่างประเทศ

“คณะกรรมการ” หมายความว่า คณะกรรมการบริหารกองทุนเพื่อเพิ่มความรู้ในต่างประเทศ

“ผู้ปฏิบัติงานในมหาวิทยาลัย” หมายความว่า พนักงานมหาวิทยาลัย ข้าราชการ พนักงานเงินรายได้ และลูกจ้างชาวต่างประเทศที่มีสัญญาจ้าง

“ผลงานสร้างสรรค์” หมายความว่า ผลงานศิลปะและสิ่งประดิษฐ์ประเภทต่าง ๆ ที่มี  
ความเป็นนวัตกรรมโดยมีการศึกษาค้นคว้าอย่างเป็นระบบที่เหมาะสมตามประเภทของงานศิลปะซึ่งมี  
แนวทางการทดลองหรือการพัฒนาจากแนวคิดสร้างสรรค์เดิมเพื่อเป็นต้นแบบหรือความสามารถใน  
การบุกเบิกศาสตร์อันก่อให้เกิดคุณค่าทางสุนทรีย์และคุณประโยชน์ที่เป็นที่ยอมรับในวงวิชาชีพ   
ตามการจัดกลุ่มศิลปะของสากลงานสร้างสรรค์ทางศิลปะ ได้แก่ (๑) ทัศนศิลป์ (Visual Arts) ประกอบด้วย ผลงานด้านจิตรกรรม ประติมากรรม ภาพพิมพ์ ภาพถ่าย ภาพยนตร์ สื่อประสม สถาปัตยกรรมและงานออกแบบประเภทอื่น ๆ (๒) ศิลปะการแสดง (Performing Arts) ประกอบด้วย ดุริยางคศิลป์ นาฏยศิลป์ รวมถึงการแสดงรูปแบบต่าง ๆ และ (๓) วรรณศิลป์ (Literature) ซึ่งประกอบด้วยบทประพันธ์และกวีนิพนธ์รูปแบบต่าง ๆ

“สิ่งประดิษฐ์” หมายความว่า ผลิตภัณฑ์ หรือกรรมวิธีการผลิตที่เกิดจากการคิดค้นหรือคิดทำขึ้นใหม่รวมตลอดถึงการออกแบบใหม่สำหรับสิ่งประดิษฐ์ต่าง ๆ

“การเผยแพร่ผลงานสร้างสรรค์และสิ่งประดิษฐ์” หมายความว่า การเผยแพร่โดยการจัดนิทรรศการ (Exhibition) หรือการจัดแสดง (Performance) ซึ่งเป็นการนำเสนอผลงานหรือสิ่งประดิษฐ์ทางศิลปะ ดนตรี การแสดงที่เป็นผลงานวิชาการ (นอกเหนือจากงานวิจัย) สู่สาธารณะหรือกลุ่มเป้าหมาย โดยมีการจัดการนำเสนอในระดับชาติหรือระดับนานาชาติอย่างเป็นระบบและวิธีการที่ยอมรับในวงวิชาชีพและมีการประเมินคุณค่าของผลงานที่เผยแพร่

**ข้อ ๔** ให้อธิการบดีรักษาการให้เป็นไปตามระเบียบนี้ และมีอำนาจออกประกาศหรือคำสั่งมหาวิทยาลัย รวมตลอดถึงการวินิจฉัยตีความเพื่อปฏิบัติการให้เป็นไปตามข้อบังคับนี้

**หมวด ๑**

**กองทุนเพื่อเพิ่มพูนความรู้ในต่างประเทศ**

**ข้อ ๕** ให้จัดตั้งกองทุน โดยมีวัตถุประสงค์ ดังต่อไปนี้

(๑) สนับสนุนการเสนอผลงานทางวิชาการในที่ประชุมหรือการสัมมนาทางวิชาการ

(๒) สนับสนุนการเผยแพร่ผลงานสร้างสรรค์และสิ่งประดิษฐ์

(๓) สนับสนุนการเข้าร่วมประชุมหรือการสัมมนาทางวิชาการ

(๔) สนับสนุนการศึกษา การเข้าฝึกอบรม การฝึกปฏิบัติงาน หรือการดูงานในหลักสูตรที่  
ไม่เกิน ๖ เดือน

(๕) สนับสนุนการเพิ่มพูนความรู้ในต่างประเทศในลักษณะอื่น ๆ ตามที่คณะกรรมการเห็นสมควร

ให้กองทุนเพื่อเพิ่มพูนความรู้ในต่างประเทศ ตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ พ.ศ. ๒๕๕๑ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ (ฉบับที่ ๒) พ.ศ. ๒๕๕๕   
เป็นกองทุนตามข้อบังคับนี้

**ข้อ ๖** เงินได้และทรัพย์สินของกองทุน มีดังนี้

1. เงินรายได้ที่มหาวิทยาลัยจัดสรรให้ทุกปี
2. เงินและทรัพย์สินซึ่งมีผู้บริจาคให้
3. ดอกเบี้ยของเงินทุนตาม (๑) – (๒)
4. รายได้อื่น ๆ

**ข้อ ๗** ค่าใช้จ่ายของกองทุน มีดังนี้

1. เงินทุนสนับสนุนที่จ่ายให้แก่ผู้ปฏิบัติงานในมหาวิทยาลัยตามข้อ ๕
2. ค่าใช้จ่ายอื่น ๆ ที่จำเป็นสำหรับการบริหารกองทุน

**ข้อ ๘** ให้มีคณะกรรมการที่อธิการบดีแต่งตั้ง ประกอบด้วย

(๑)รองอธิการบดีที่อธิการบดีมอบหมายเป็นประธานกรรมการ

(๒) ผู้อำนวยการกองคลังหรือผู้แทน เป็นกรรมการ

(๓) กรรมการที่แต่งตั้งจากผู้ทรงคุณวุฒิจากสาขาวิชาสังคมศาสตร์ สาขาวิชามนุษยศาสตร์ สาขาวิชาวิทยาศาสตร์และเทคโนโลยี และสาขาวิชาวิทยาศาสตร์สุขภาพ สาขาวิชาละหนึ่งคน เป็นกรรมการ

(๔) กรรมการอื่นอีกไม่เกินสองคน

(๕) ผู้อำนวยการกองบริหารการวิจัย เป็นกรรมการและเลขานุการ

ประธานกรรมการอาจแต่งตั้งผู้ปฏิบัติงานในมหาวิทยาลัยในสังกัดกองบริหารการวิจัยผู้ช่วยเลขานุการได้อีกไม่เกินสองคน

ให้กรรมการตาม (๓) และ (๔) มีวาระการดำรงตำแหน่งคราวละสองปี

**ข้อ ๙** ให้คณะกรรมการมีอำนาจหน้าที่บริหารกองทุนให้เป็นไปตามวัตถุประสงค์ของกองทุน ดังต่อไปนี้

(๑) พิจารณากำหนดแนวทางและแผนการดำเนินการของกองทุน โดยคำนึงถึงเป้าหมาย  
การพัฒนาของหน่วยงาน

(๒) พิจารณาการกำหนดหลักเกณฑ์และการจัดสรรทุน คุณสมบัติของผู้มีสิทธิขอรับทุนสนับสนุนการกำหนดจำนวนเงินที่จะให้การสนับสนุน การกำหนดรายการค่าใช้จ่ายที่จะให้การสนับสนุน   
ตามข้อ ๕

ในการพิจารณากำหนดจำนวนเงินสนับสนุน ให้คณะกรรมการมีอำนาจกำหนดจำนวนเงินที่ต่างกันได้ โดยให้คำนึงถึงความแตกต่าง ความจำเป็นที่จะต้องใช้จ่ายในการดำเนินงานที่เกี่ยวข้อง

(๓) จัดทำประกาศคณะกรรมการเพื่อกำหนดการจัดสรรทุนเป็นการทั่วไปในแต่ละปีงบประมาณ โดยให้ระบุหลักเกณฑ์ทั้งหลายที่กำหนดขึ้นตาม (๒) รวมตลอดถึงกำหนดขั้นตอนการปฏิบัติงานที่เกี่ยวข้องด้วย

(๔) พิจารณาจัดสรรทุนสนับสนุนให้แก่ผู้ปฏิบัติงานในมหาวิทยาลัยในแต่ละปีงบประมาณ และจัดทำประกาศมหาวิทยาลัยแจ้งผลการจัดสรรทุน โดยให้อธิการบดีเป็นผู้ลงนามในประกาศ

(๕) ให้คำปรึกษาหรือข้อเสนอแนะเกี่ยวกับการแก้ไขปรับปรุงระเบียบนี้ หรือแนวทาง

การปฏิบัติงานตามระเบียบนี้ต่ออธิการบดี

(๖) ดำเนินการอื่นตามที่ได้รับมอบหมายจากสภามหาวิทยาลัย

**หมวด ๒**

**การเก็บรักษาเงินและการควบคุมตรวจสอบ**

**ข้อ ๑๐** ให้กองคลังมีหน้าที่รับเงิน จ่ายเงิน และเก็บรักษาเงินกองทุน ตลอดจนการจัดทำบัญชี งบการเงิน และรายงานสถานะการเงินของกองทุน เสนอต่อคณะกรรมการทราบทุกรอบระยะเวลา ๖ เดือน

**ข้อ ๑๑** ในกรณีที่ข้อบังคับนี้มิได้บัญญัติหลักเกณฑ์ในเรื่องใดไว้โดยเฉพาะ ให้นำข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และ การบัญชี พ.ศ. ๒๕๖๔ มาใช้บังคับโดยอนุโลม

**บทเฉพาะกาล**

**ข้อ ๑๒** ให้กองทุนเพื่อเพิ่มพูนความรู้ในต่างประเทศ ตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ พ.ศ. ๒๕๕๑ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ (ฉบับที่ ๒) พ.ศ. ๒๕๕๕   
เป็นกองทุนตามข้อบังคับนี้

**ข้อ ๑๓** การดำเนินการตามวัตถุประสงค์ของกองทุนที่มีอยู่ก่อนวันที่ข้อบังคับนี้มีผลใช้บังคับให้ดำเนินการตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ   
พ.ศ. ๒๕๕๑ และที่แก้ไขเพิ่มเติมตามระเบียบมหาวิทยาลัยธรรมศาสตร์ว่าด้วยกองทุนเพื่อเพิ่มพูนความรู้ในต่างประเทศ (ฉบับที่ ๒) พ.ศ. ๒๕๕๕ ต่อไปจนกว่าการดำเนินการจะแล้วเสร็จ

**ข้อ ๑๔** ให้คณะกรรมการซึ่งดำรงอยู่ก่อนวันที่ข้อบังคับนี้มีผลใช้บังคับปฏิบัติหน้าที่คณะกรรมการตามข้อบังคับนี้ต่อไปจนกว่าจะได้มีการแต่งตั้งคณะกรรมการตามข้อบังคับนี้

ประกาศ ณ วันที่ ๓๐ เดือน สิงหาคม พ.ศ. ๒๕๖๔

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย